Eyþór Laxdal Arnalds, oddviti borgarstjórnarflokks Sjálfstæðisflokksins í Reykjavík, hefur ákveðið að gefa ekki kost á sér í borgarstjórnarkosningunum í vor. Eyþór segir persónulegar ástæður liggja að baki, ekki pólitískar.
Eyþór greindi frá ákvörðuninni á Facebook-síðu sinni í gærkvöld. Það stefndi í oddvitaslag innan Sjálfstæðisflokksins eftir að Hildur Björnsdóttir borgarfulltrúi tilkynnti fyrr í mánuðinum að hún stefndi á efsta sætið í vor. Hann segir ákvörðunina tekna óháð því með hvaða hætti sjálfstæðismenn velja á framboðslista í vor en hann hafi viljað greina frá ákvörðuninni áður en stillt verði á lista. Eyþór segist ekki óttast niðurstöður prófkjörs. Ákvörðunin sé fyrst og fremst persónuleg.
þetta er bara persónuleg ákvörðun sem ég held að þetta sé bara rétt og skynsamleg fyrir mig og mína. Þetta er löng kosningabarátta sem er framundan og þegar ég fann í hjartanu að þetta væri rétt ákvörðun þá ákvað ég að segja strax frá því, ekki bíða yfir jólin.
Eyþór kveðst gegna skyldum sínum út kjörtímabilið áður en hann kveður stjórnmálin að sinni. Eyþór segist ganga sáttur frá borði en nú muni hann snúa sér að fjölskyldunni og hugðarefnum. Hann segir að hann hafi ekki kannað fylgi við sig áður en hann tók þessa ákvörðun.
ég er mjög sáttur við þetta kjörtímabil og samstarfið við mitt fólk og aðra. Og borgin er enn spennandi verkefni. Það er einfaldlega þannig að maður verður að vega og meta hvað maður á að gera og ég met það þannig að fjölskyldan og það sem stendur manni næst verður að vera í forgangi.
Eyþór Laxdal Arnalds, oddviti borgarstjórnarflokks Sjálfstæðisflokksins í Reykjavík, hefur ákveðið að gefa ekki kost á sér í borgarstjórnarkosningunum í vor. 